Diari Oficial de la Generalitat Valenciana


Sumari del DOGV 5566, del 30-07-2007 (2007/9958)

DECRET 131/2007, de 27 de juliol, del Consell pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/131/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9958


Data del document
:   27-07-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria Medi Ambient, Aigua, Urbanisme i Vivenda
    * legislació
    * reglament intern
    * administració regional

DECRET 131/2007, de 27 de juliol, del Consell pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge. [2007/9958]  
Mitjançant el Decret 7/2007, de 28 de juny, del president de la Generalitat, es determinen les conselleries en què s'organitza l'administració de la Generalitat.  
El Decret 92/2007, de 6 de juliol, del Consell, estableix l'estructura orgànica bàsica de la Presidència i de les conselleries de la Generalitat. Per tant, resulta necessari dictar la norma que regule l'estructura orgànica i funcional de la conselleria de Medi Ambient, Aigua, Urbanisme i Habitatge, i determine les funcions que s'atribueixen als òrgans superiors i centres directius que la componen, com també el de les unitats administratives de superior rang que s'adscriuen a cadascun.  
Per tot això, de conformitat amb el que estableix la Llei 5/1983, de 30 de desembre, del Consell, a proposta del conseller de Medi Ambient, Aigua, Urbanisme i Habitatge, i amb la deliberació prèvia del Consell, en la reunió del dia 27 de juliol de 2007,  
DECRETE  
TÍTOL I  
Disposicions generals  
Article 1  
La conselleria de Medi Ambient, Aigua, Urbanisme i Habitatge és el màxim òrgan encarregat de la direcció i execució de la política del Consell en matèria de medi ambient, recursos hídrics, canvi climàtic, urbanisme, ordenació del territori i del litoral, habitatge i qualitat de l'edificació, i exerceix les competències que en aquestes matèries té atribuïdes.  
Article 2  
1. Sota la superior direcció del conseller, la conselleria de Medi Ambient, Aigua, Urbanisme i Habitatge està integrada pels òrgans superiors i centres directius següents:   
a) La Secretaria Autonòmica de Medi Ambient, Aigua, Urbanisme i Habitatge  
b) La Sotssecretaria  
c) La Direcció General de l'Aigua  
d) La Direcció General d'Habitatge i Projectes Urbans  
e) La Direcció General d'Ordenació del Territori  
f) La Direcció General del Paisatge  
g) La Direcció General de Gestió del Medi Natural  
h) La Direcció General per al Canvi Climàtic.  
2. Per raó de l'àmbit territorial en què s'exerceixen les atribucions, els òrgans de la conselleria es classifiquen en serveis centrals i serveis territorials.  
Article 3  
1. Les comissions territorials d'urbanisme, les comissions territorials d'habitatge, la Comissió d'Anàlisi Ambiental Integrat, les comissions territorials d'anàlisi ambiental integrat i la Comissió Consultiva d'Avaluació i Seguiment de la Protecció i Conservació del Patrimoni Arbori de la Comunitat Valenciana són òrgans col·legiats adscrits a la conselleria de Medi Ambient, Aigua, Urbanisme i Habitatge en els termes establits en la seua normativa específica.  
2. S'adscriu a la conselleria de Medi Ambient, Aigua, Urbanisme i Habitatge l'Institut Valencià d'Habitatge, SA (IVHSA), empresa pública de la Generalitat, la qual es regirà per la seua normativa específica.   
3. S'adscriu a la conselleria de Medi Ambient, Aigua, Urbanisme i Habitatge l'empresa pública Valenciana d'Aprofitament Energètic de Residus, SA (VAERSA), la qual es regirà per la seua normativa específica.  
4. S'adscriu a la conselleria de Medi Ambient, Aigua, Urbanisme i Habitatge l'Institut d'Estudis Territorials i del Paisatge, el qual es regirà per la seua normativa específica.  
5. S'adscriu a la conselleria de Medi Ambient, Aigua, Urbanisme i Habitatge l'Entitat Pública de Sanejament d'Aigües Residuals de la Comunitat Valenciana, la qual es regirà per la seua normativa específica.  
TÍTOL II  
De l'estructura i funcions dels òrgans superiors,   
directius i serveis centrals de la conselleria  
CAPÍTOL I  
Del conseller  
Article 4  
El conseller és la superior autoritat de la conselleria i exerceix les atribucions que li confereix l'article 28 de la Llei 5/1983, de 30 de desembre, del Consell.  
Article 5  
Directament dependent del titular de la conselleria hi ha el Gabinet del conseller com a òrgan de suport i assistència immediata a aquest, com a òrgan amb funcions de coordinació en matèria de comunicació de la conselleria.  
Article 6  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament. Sota la presidència del titular de la conselleria, el Consell de Direcció està integrat pels titulars de la Secretaria Autonòmica, Sotssecretaria, les direccions generals i el director del Gabinet del conseller, el qual exercirà la secretaria d'aquest Consell.  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament quan el conseller ho estime convenient.  
3. El Consell de Direcció pot reunir-se en ple o en comissions. Podran constituir-se totes les comissions que acorde el titular del departament, qui determinarà els membres que hagen d'integrar-les, i designarà les persones que hagen d'exercir-ne la presidència i la secretaria, sense perjudici que exercisca la facultat de presidir-les personalment.  
4. Igualment, el conseller pot acordar sempre que ho estime convenient la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas determine.  
Article 7  
En els casos d'absència o malaltia del titular del departament, s'aplicarà el que disposa l'apartat i) de l'article 12.1 de la Llei 5/1983, de 30 de desembre, del Consell. Fins que es resolga la substitució, les seues funcions com a titular del departament, a excepció de les que li corresponen com a membre del Consell, seran exercides temporalment pel titular de la Secretaria Autonòmica i, en la seua absència, se seguirà l'ordre previst en l'article 2 d'aquest reglament.  
Aquest ordre s'aplicarà, així mateix, a l'efecte de la seua substitució, per a la Secretaria Autonòmica, Sotssecretaria i les direccions generals.  
El que estableixen els paràgrafs anteriors s'entén sense perjudici del que, si és el cas, dispose el conseller mitjançant una resolució.  
CAPÍTOL II  
De la Secretaria Autonòmica  
Secció primera.   
De la Secretaria Autonòmica de Medi Ambient,   
Aigua, Urbanisme i Habitatge  
Article 8   
La Secretaria Autonòmica de Medi Ambient, Aigua, Urbanisme i Habitatge, dependent del conseller, és l'òrgan a què li correspon dirigir i coordinar els centres directius adscrits sota la seua dependència, exercint les funcions determinades en l'article 68 de la Llei del Consell.   
Secció segona.   
De la Direcció General de l'Aigua  
Article 9  
1. La Direcció General de l'Aigua és l'òrgan directiu de la conselleria de Medi Ambient, Aigua, Urbanisme i Habitatge que, sota la superior direcció del conseller, assumeix les funcions en matèria de planificació, gestió i protecció de recursos hídrics a la Comunitat Valenciana, planificació i gestió de les conques internes de la Comunitat Valenciana, planificació i gestió de l'aigua, construcció i explotació d'infraestructures hidràuliques, modernització de regadius, reutilització i estalvi de l'aigua, control i protecció de la qualitat de l'aigua i autorització d'abocaments.  
2. En concret, són funcions de la Direcció General de l'Aigua:  
a) L'elaboració, proposta i seguiment dels plans hidrològics de les conques internes de la Comunitat Valenciana.  
b) La gestió i tutela del domini públic hidràulic a les conques internes de la Comunitat Valenciana.  
c) La coordinació de la participació en les demarcacions hidrogràfiques i la resta d'òrgans estatals de govern, planificació i gestió previstos en la legislació d'aigües.  
d) La planificació, construcció, conservació i explotació de les infraestructures hidràuliques d'interés general comunitari.  
e) La realització d'estudis, plans, normes, infraestructures i campanyes divulgatives per a l'estalvi i la gestió eficient de l'aigua.  
f) L'elaboració de plans i l'execució d'obres per a la millora de les infraestructures de reg agrícola, i especialment per a la modernització del regadiu i l'estalvi d'aigua.  
g) La planificació i execució d'obres de reutilització de les aigües residuals depurades.  
h) La cooperació amb els ens locals en la planificació i construcció d'obres d'abastiment, sanejament i canalització.  
i) El control de la qualitat de les aigües i l'exercici de les competències autonòmiques en matèria d'abocaments i de protecció i control del litoral.  
j) Assessorament i cooperació amb tot tipus d'entitats públiques i privades les activitats de les quals tinguen relació amb la conservació i l'ús eficient de l'aigua disponible a la Comunitat Valenciana, i amb l'obtenció de recursos externs que contribuïsquen a pal·liar el dèficit d'aigua del territori valencià.  
k) La realització d'activitats d'educació i sensibilització social en relació amb la protecció i la conservació dels recursos hídrics.  
l) Les que en el futur puga encomanar-li el titular de la conselleria, per delegació de les pròpies o per desenvolupament i complement de la normativa vigent.  
Article 10  
De la Direcció General de l'Aigua depén l'Àrea de Planificació i Infraestructures Hidràuliques a la qual correspon la preparació, el seguiment i coordinació de la planificació hidrològica valenciana, la gestió del domini públic hidràulic, el control de la contaminació i la qualitat de les aigües, l'elaboració dels plans i estudis relacionats amb els serveis i infraestructures hidràuliques de competència de la Generalitat, la redacció i supervisió de projectes, l'execució d'obres, com també l'explotació i conservació de les infraestructures.  
Secció tercera.  
 De la Direcció General d'Habitatge i Projectes Urbans  
Article 11  
1. La Direcció General d'Habitatge i Projectes Urbans és l'òrgan directiu de la conselleria de Medi Ambient, Aigua, Urbanisme i Habitatge que, sota la superior direcció del conseller, assumeix les funcions en matèria de promoció i rehabilitació d'habitatge, foment de l'accés a l'habitatge, patrimoni residencial, ordenació i foment de la qualitat en l'edificació.  
2. En concret, són funcions de la Direcció General d'Habitatge i Projectes Urbans:  
a) La planificació i la realització de les actuacions pròpies i concertades en matèria de gestió immobiliària d'habitatge públic, sòl i patrimoni d'habitatge.  
b) La definició de les actuacions protegides en matèria d'habitatge de nova construcció, habitatge usat, rehabilitació o sòl, regulant les característiques de les corresponents mesures de foment.  
c) La planificació i la realització d'estudis, criteris i normativa relacionada amb la rehabilitació d'edificis i habitatges, renovació i remodelació urbana, i l'elaboració de mesures per a la inspecció tècnica dels edificis d'habitatge i la seua rehabilitació.  
d) La gestió de convenis de col·laboració amb altres administracions, amb entitats públiques o privades o amb entitats financeres per a la realització de les matèries pròpies de les seues competències, com també la gestió d'ajudes, subvencions o altres prestacions econòmiques en matèria de la seua competència.  
e) Elaboració de propostes de plans d'actuació, en col·laboració amb els ajuntaments i altres entitats, que permeten elaborar censos sobre l'estat de les edificacions i l'adopció de mesures de suport per a la inspecció tècnica i periòdica d'immobles destinats a habitatge.  
f) Vetlar pel compliment dels deures dels propietaris i usuaris d'habitatges pel que fa al manteniment, conservació i inspecció tècnica periòdica, sense perjudici de les competències dels ajuntaments.  
g) Proposar instruments de planejament i gestió, i també mesures per a la creació de reserves de sòl residencial amb destinació a la construcció d'habitatges de protecció pública.  
h) La gestió i coordinació de la xarxa d'oficines d'informació i mediació en matèria d'habitatge i lloguer.  
i) Promoure i realitzar estudis, en les matèries relacionades amb l'habitatge, de caràcter tècnic, econòmic, sociològic i jurídic per a la seua implementació en els instruments de política d'habitatge, articulat mitjançant de l'Observatori Valencià de l'Habitatge.  
j) La planificació i la realització de mesures per al foment de la qualitat en l'edificació.  
k) La planificació i el desenvolupament de la investigació i innovació prenormatives, com també l'estudi i elaboració de normativa sobre qualitat en l'edificació, la seua tramitació i seguiment.  
l) El control i la gestió de la qualitat en l'edificació, mitjançant l'acreditació de laboratoris d'assaig i entitats de control de qualitat i mitjançant el reconeixement de distintius de qualitat, com també les actuacions necessaries per a vetlar pel compliment a la Comunitat Valenciana de la normativa comunitària, estatal i autonòmica en matèria d'edificació.  
m) El foment de la qualitat de l'edificació a través de l'aprovació de documents reconeguts per a la millora de la competència en qualitat i diferenciació de l'excel·lència en productes i edificis. Foment de la informació tècnica.  
n) Qualssevol altres competències que li atribuïsca la legislació vigent o li puga encomanar el titular de la conselleria.  
Article 12  
De la Direcció General d'Habitatge i Projectes Urbans depenen l'Àrea de Gestió i Coordinació, l'Àrea de Plans d'Habitatge i l'Àrea de Qualitat en l'Edificació:  
a) a l'Àrea de Gestió i Coordinació correspon executar les funcions relatives a la gestió economicocomptable dels plans d'habitatge, la fixació de les directrius per a la gestió del patrimoni d'habitatges de promoció pública adscrit a la conselleria de Medi Ambient, Aigua, Urbanisme i Habitatge, la gestió i coordinació de la xarxa d'oficines d'informació i mediació en matèria d'habitatge i lloguer, i la tramitació i seguiment de convenis de col·laboració en matèria d'habitatge amb altres entitats públiques o privades, com també la gestió de les ajudes per a foment del lloguer, tant d'inquilins com de propietaris.  
b) a l'Àrea de Plans d'Habitatge correspon executar les funcions relatives a la promoció de l'habitatge de protecció pública, el seu règim jurídic, normatiu i sancionador; el seguiment dels plans d'habitatge i l'elaboració i l'anàlisi d'indicadors en relació amb la demanda, necessitats i oferta d'habitatges a través de l'Observatori Valencià d'Habitatge; el seguiment de les actuacions relatives a la rehabilitació, renovació i remodelació urbana; l'aplicació i desenvolupament dels drets de tanteig i retracte; la gestió del Registre Valencià d'Habitatge Protegit i la coordinació dels serveis territorials en totes les actuacions relacionades amb els plans d'habitatge.  
c) a l'Àrea de Qualitat en l'Edificació correspon la promoció de la investigació i innovació en matèries de qualitat de l'edificació; l'elaboració de normativa sobre qualitat, el seu estudi, redacció, tramitació i seguiment; el control i gestió de la qualitat, amb inspecció del compliment de la normativa europea, estatal i autonòmica en l'àmbit de la Comunitat Valenciana; com també foment de la qualitat de l'edificació a través de l'aprovació de documents reconeguts, millora de la competència en qualitat i motivació als agents del sector, diferenciació de l'excel·lència en productes i edificis, increment de la informació tècnica.  
Secció quarta.   
De la Direcció General d'Ordenació del Territori  
Article 13  
1. La Direcció General d'Ordenació del Territori és l'òrgan directiu de la conselleria de Medi Ambient, Aigua, Urbanisme i Habitatge que, sota la superior direcció del conseller, exercirà les funcions en matèria d'ordenació i gestió del territori i del litoral i de l'activitat urbanística, actuant així mateix com a coordinadora amb les distintes administracions públiques amb competència en la matèria.  
2. Les funcions de la Direcció General d'Ordenació del Territori són les següents:  
a) L'exercici de la política territorial, mitjançant el desenvolupament dels instruments d'ordenació del territori, litoral i urbanisme definits en la normativa vigent.  
b) La cooperació i coordinació amb les distintes administracions públiques amb intervenció o incidència territorial en funció de les seues competències respectives, com també la difusió i conscienciació pública referida als problemes territorials de la Comunitat Valenciana.  
c) La definició, supervisió i tutela dels instruments per a l'ordenació del territori i del litoral, com també impulsar la seua execució.  
d) La supervisió i tutela de l'activitat urbanística, d'acord amb els principis de sostenibilitat i qualitat de vida, en la tramitació de plans urbanístics.   
e) L'aprovació dels estudis d'inundabilitat per a la concreció del risc d'inundació.  
f) Les que en un futur puga encomanar-li el titular de la conselleria per delegació de les pròpies o per desenvolupament i complement de la normativa vigent.  
Article 14  
De la Direcció General d'Ordenació del Territori depenen l'Àrea de Planejament, Normativa i Gestió Urbanística i l'Àrea de Planificació del Territori i el Litoral.  
a) A l'Àrea de Planejament, Normativa i Gestió Urbanística correspon exercir la supervisió de l'activitat urbanística en la tramitació dels corresponents plans, la coordinació dels òrgans urbanístics territorials de la conselleria, el desenvolupament de la normativa urbanística, la cooperació amb ajuntaments i altres administracions públiques, com també la gestió dels instruments i recursos previstos en la legislació urbanística.  
b) A l'Àrea de Planificació del Territori i el Litoral correspon la preparació, tramitació i seguiment dels plans i la resta d'instruments d'ordenació del territori i el litoral, la coordinació amb altres administracions públiques amb incidència territorial i les tasques de difusió i conscienciació pública.  
Secció cinquena.   
De la Direcció General del Paisatge  
Article 15  
1. La Direcció General del Paisatge és l'òrgan directiu de la conselleria de Medi Ambient, Aigua, Urbanisme i Habitatge que, sota la superior direcció del conseller, programa i executa la política de la conselleria i exerceix les seues competències en matèria de paisatge mitjançant l'elaboració i tramitació de plans i la resta d'instruments previstos en la legislació corresponent, mitjançant la difusió, sensibilització i coordinació amb altres administracions públiques i organismes internacionals, i mitjançant l'impuls de projectes i actuacions singulars de paisatge.  
2. Les funcions de la Direcció General del Paisatge són les següents:  
a) La definició i execució de les polítiques de paisatge a la Comunitat Valenciana.  
b) L'elaboració i el desenvolupament del Pla d'acció territorial del paisatge de la Comunitat Valenciana, i de l'estratègia de paisatge definit en aquest.  
c) La difusió i sensibilització en matèria de paisatge.  
d) L'elaboració, supervisió i tramitació dels instruments previstos en la normativa de protecció del paisatge.  
e) El foment de la participació pública i la coordinació amb altres administracions públiques en matèria de paisatge.  
f) La cooperació amb els ajuntaments en l'elaboració, tramitació i aplicació dels instruments de paisatge.  
g) La planificació i l'impuls d'actuacions singulars de protecció, ordenació i gestió de paisatges.  
h) Estimular la col·laboració científica i acadèmica en matèria de paisatge, com també el seguiment i la participació en projectes internacionals en matèria de paisatge, i especialment en iniciatives amb els països firmants de la Convenció europea del paisatge.  
i) Les que en un futur puga encomanar-li el titular de la conselleria, per delegació de les pròpies o per desenvolupament i complement de la normativa vigent.  
Secció sisena.   
De la Direcció General de Gestió del Medi Natural  
Article 16  
1. La Direcció General de Gestió del Medi Natural és l'òrgan directiu de la conselleria de Medi Ambient, Aigua, Urbanisme i Habitatge al qual correspon elaborar, promoure i executar les mesures adequades per a la planificació i gestió dels espais naturals, per a la conservació de la biodiversitat i per a la protecció i gestió de les forests i dels recursos forestals, com també l'avaluació estratègica ambiental i l'avaluació i estimació de l'impacte ambiental de plans, programes i projectes.  
2. En especial, té atribuïdes les funcions següents:  
a) La gestió per a la protecció de les forests o terrenys forestals de la Comunitat Valenciana de forma integrada, tenint en compte conjuntament la flora, la fauna i el medi físic que les constitueix.  
b) L'elaboració i la proposta de plans i programes de regeneració de la coberta forestal com també el manteniment i la recuperació de les espècies autòctones.  
c) Planificar i gestionar les accions de prevenció dels incendis forestals, segons el que disposa la Llei 3/1993, de 9 de desembre, de la Generalitat, forestal de la Comunitat Valenciana, com també la coordinació, a aquest efecte, amb altres administracions públiques.  
d) Garantir l'ús públic de la forest, afavorint l'ús excursionista, recreatiu i pedagògic, amb l'establiment de les mesures cautelars necessàries per fer-ho.  
e) Fomentar la participació dels ciutadans en el manteniment i l'ampliació dels recursos forestals.  
f) L'elaboració de les mesures necessàries per a la recuperació o restauració dels terrenys degradats, erosionats, afectats per un incendi forestal o afectats per plagues o malalties forestals o circumstàncies climatològiques adverses de caràcter extraordinari.   
g) L'elaboració dels instruments de planificació en matèria de caça, com també la conservació de la riquesa cinegètica, la declaració dels espais cinegètics i el control del Registre dels Espais Cinegètics de la Comunitat Valenciana.  
h) L'elaboració de plans i programes per a l'ús dels camins ramaders de conformitat amb la normativa vigent, garantint l'ús públic d'aquestes i la seua adequada conservació, adoptant totes les mesures que siguen necessàries per a la seua restauració i protecció.  
i) La gestió de convenis de col·laboració amb altres administracions, entitats públiques o privades, entitats financeres o amb els particulars per al desenvolupament de les matèries pròpies de les seues competències, i també la gestió d'ajudes, subvencions o altres prestacions econòmiques en matèria de la seua competència.  
j) La realització de plans i mesures per a protegir, conservar i regenerar el medi natural garantint el manteniment de l'equilibri ecològic.   
k) La proposta de declaració, planificació i gestió dels espais naturals protegits i els que formen part de la Xarxa Natura 2000, l'establiment dels criteris ambientals per als plans i projectes; com la coordinació amb les administracions públiques amb competència sobre el territori.  
l) L'avaluació estratègica ambiental de totes aquelles activitats amb repercussió ambiental que es realitzen al territori de la Comunitat Valenciana.  
m) L'avaluació i estimació d'impactes ambientals de plans, programes i projectes, com també de qualssevol altres accions dutes a terme tant pels poders públics com pels particulars al territori de la Comunitat Valenciana.  
n) Les que en un futur puga encomanar-li el titular de la conselleria, per delegació de les pròpies o per desenvolupament i complement de la normativa vigent.  
3. Queda integrat en la Direcció General de Gestió del Medi Natural el Centre per a la Investigació i Experimentació Forestal de la Comunitat Valenciana (CIEF), creat per Decret 19/2005, de 28 de gener, del Consell, al capdavant del qual hi haurà un director, com a cap d'àrea.  
Article 17  
De la Direcció General de Gestió del Medi Natural dependran l'Àrea de Gestió de Recursos Forestals i Conservació Ambiental i l'Àrea d'Avaluació Ambiental:  
a) A l'Àrea de Gestió de Recursos Forestals i Conservació Ambiental correspon executar les funcions relatives a la planificació i gestió forestal; prevenció d'incendis forestals; sanitat forestal i conservació del medi; gestió de la biodiversitat; com també la gestió i l'ordenació de la caça i la pesca continental, com també la declaració, planificació i gestió d'espais naturals d'acord amb la legislació específica.  
b) Correspon a l'Àrea d'Avaluació Ambiental el desenvolupament, la coordinació i la gestió de les declaracions d'impacte ambiental i de l'avaluació ambiental estratègica de plans i programes amb repercussió ambiental, econòmica o social, d'acord amb la legislació específica.  
Secció setena.   
De la Direcció General per al Canvi Climàtic  
Article 18  
1. La Direcció General per al Canvi Climàtic és l'òrgan directiu de la conselleria de Medi Ambient, Aigua, Urbanisme i Habitatge que, sota la superior direcció del conseller, assumeix les funcions en matèria d'estudi i prevenció dels efectes del canvi climàtic, planificació, execució i gestió dels plans de residus, control de la contaminació, intervenció administrativa ambiental d'activitats i realització de programes de formació ambiental.  
2. Les funcions de la Direcció General per al Canvi Climàtic són les següents:  
a) La promoció i coordinació dels plans i programes de formació ambiental.  
b) La planificació, execució i gestió del Pla integral de residus, plans zonals i la resta d'instruments de planificació en matèria de residus i si és el cas, altres sectorials, com també l'autorització dels sistemes integrats de gestió de residus i la promoció del reciclatge de residus.  
c) El control sobre la producció, gestió, valorització i eliminació dels residus urbans i industrials, i també sobre els sòls contaminats.  
d) El control sobre la qualitat de l'aire, la contaminació acústica i atmosfèrica incloent el relatiu al comerç de drets d'emissió de gasos d'efecte hivernacle, com també altres formes de contaminació.  
e) Les competències que li corresponguen en el marc de la normativa en matèria de prevenció i control integrats de la contaminació, inclòs el Reglament comunitari sobre emissions (Reglament E-PRTR), i les relatives a la intervenció administrativa ambiental d'activitats.  
f) L'establiment dels criteris ambientals i les mesures adequades, com també la coordinació amb les diferents administracions públiques amb competència sobre el territori, per al desenvolupament de l'estratègia sobre el canvi climàtic a la Comunitat Valenciana.  
g) El foment del desenvolupament de tecnologies netes, el sistema comunitari d'ecogestió i auditories en empreses (Reglament EMAS), la concessió de l'etiqueta ecològica, com també la gestió del Registre d'Entitats Col·laboradores de l'administració en Matèria de Qualitat Ambiental.  
h) Les que en un futur puga encomanar-li el titular de la conselleria, per delegació de les pròpies o per desenvolupament i complement de la normativa vigent.  
Article 19  
De la Direcció General per al Canvi Climàtic depenen l'Àrea de Qualitat Ambiental, l'Àrea de Residus i l'Àrea del Centre de Tecnologies Netes:  
a) Correspon a l'Àrea de Qualitat Ambiental l'exercici de les competències en matèria de vigilància de la qualitat de l'aire, la contaminació acústica i atmosfèrica, incloent les relatives al comerç de drets d'emissió de gasos d'efecte hivernacle, la intervenció administrativa ambiental d'activitats, el registre d'emissions en empreses d'acord amb el Reglament comunitari E-PRTR, i el desenvolupament d'estratègies sobre el canvi climàtic a la Comunitat Valenciana.  
b) Correspon a l'Àrea de Residus l'exercici de les competències en matèria de residus, tant urbans com industrials, les relatives a la planificació, autorització de les operacions de producció i gestió de residus, com també la valoritació, minimització i eliminació d'aquests. També li corresponen les competències integrals en matèria de sòls contaminats, coordinació de sistemes integrats de gestió, accions de sensibilització per al foment de la minimització i reciclatge de residus, i la coordinació dels organismes encarregats de l'execució de plans zonals.  
c) Correspon a l'Àrea del Centre de Tecnologies Netes, en l'àmbit de les competències atribuïdes pel Decret 144/2005, de 7 d'octubre, del Consell pel qual es crea, el foment de tecnologies netes, les validacions ambientals, la concessió de l'etiqueta ecològica, el registre de centres segons el Reglament comunitari d'ecogestió i auditoria i el Registre d'Entitats Col·laboradores en Matèria de Qualitat Ambiental.  
CAPÍTOL III  
De la Sotssecretaria  
Article 20  
1. La Sotssecretaria proveirà la coordinació dels distints òrgans de la conselleria en aquelles actuacions que hagen de realitzar-se conjuntament i vetlarà per l'eficaç tramitació dels assumptes que hagen d'atendre els serveis dependents d'aquesta i que afecten els restants, i exercirà les funcions determinades en l'article 69 de la Llei del Consell.   
2. La Sotssecretaria dirigeix i coordina les funcions corresponents a la gestió administrativa, contractació, gestió econòmica i pressupostària, supervisió de projectes, organització i informàtica.  
Article 21  
De la Sotssecretaria depenen la Secretaria General Administrativa, el Gabinet Tècnic, l'Àrea d'Inspecció, l'Àrea de Relacions Institucionals i el Centre d'Informació i Documentació Ambiental de la Comunitat Valenciana (CIDAM):   
a) A la Secretaria General Administrativa, amb el màxim rang administratiu, corresponen les funcions pròpies de la gestió de tots els serveis generals de la conselleria de Medi Ambient, Aigua, Urbanisme i Habitatge.  
b) Al Gabinet Tècnic, que tindrà rang d'àrea, corresponen les funcions concernents a documentació, anàlisi, seguiment i avaluació de polítiques i programes, com també qualssevol altres funcions que li encomane el titular de la Sotssecretaria.  
c) A l'Àrea d'Inspecció correspondrà exercir les funcions de vigilància, control i instrucció d'expedients sancionadors en matèria ambiental, aigua i urbanisme.   
d) A l'Àrea de Relacions Institucionals correspondrà recolzar i assessorar els òrgans directius de la conselleria en tot el que es refereix a la programació d'actuacions, avaluació i seguiment d'aquestes, com també qualssevol altres funcions que li encomane el titular de la Sotssecretaria  
e) Al Centre d'Informació i Documentació Ambiental de la Comunitat Valenciana (CIDAM), creat per Decret 156/2000, de 17 d'octubre, del Consell, correspon demanar, gestionar i coordinar la informació ambiental, la seua difusió i tractament.   
TÍTOL III  
De l'organització territorial  
Article 22  
1. En cadascuna de les tres províncies de la Comunitat Valenciana hi haurà els Serveis Territorials de Medi Ambient, Aigua, Urbanisme i Habitatge, que gestionaran les competències que se'ls atribuïsquen en la matèria, en el seu respectiu àmbit territorial.  
2. Els serveis territorials dependran orgànicament de la sotssecretaria i funcionalment dels directors generals en les matèries de la seua respectiva competència, sense perjudici del que estableixen els articles 2 i 8 d'aquest decret.  
3. En cadascuna de les províncies hi haurà un director territorial que dirigirà i coordinarà els serveis, seccions i unitats administratives, vetlarà pel seu funcionament correcte, i adoptarà les mesures que siguen necessàries i exercirà totes aquelles facultats que se li assignen o per a les quals es delegue.  
Article 23  
De cadascuna de les direccions territorials depenen els serveis corresponents que siguen creats per les normes de desenvolupament d'aquest decret, de conformitat amb la disposició final primera.  
DISPOSICIONS ADDICIONALS  
Primera  
Sense perjudici del que disposa aquest reglament, les funcions que s'atribueixen als distints òrgans de la conselleria en matèria d'investigació i innovació tecnològica i assumptes econòmics s'entendran sotmeses a les competències que corresponen a les comissions delegades del Consell creades sobre aquestes matèries.   
Segona  
A l'efecte del que preveu la vigent legislació d'aigües, la conselleria de Medi Ambient, Aigua, Urbanisme i Habitatge assumeix les funcions de l'administració hidràulica en l'àmbit de la Comunitat Valenciana.  
Tercera  
Les referències a la conselleria competent en matèria d'agricultura i a l'administració agrària valenciana contingudes en la Llei 8/2002, de 5 de desembre, d'ordenació i modernització de les estructures agràries de la Comunitat Valenciana, s'entendran fetes a la conselleria de Medi Ambient, Aigua, Urbanisme i Habitatge quan es referisquen a competències en matèria d'infraestructures hidràuliques.  
DISPOSICIONS TRANSITÒRIES  
Primera  
Les unitats i els llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme pel Decret 7/2007, de 28 de juny, del president de la Generalitat, sense perjudici de la competència per a resoldre dels òrgans als quals els ha sigut atribuïda. La seua retribució s'efectuarà a càrrec dels mateixos crèdits pressupostaris, tot això fins que s'aproven les llistes de llocs de treball adaptades a l'estructura orgànica prevista en aquest reglament, sense perjudici que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
Segona  
A l'efecte del que disposa l'apartat anterior, les unitats la denominació de les quals no haja canviat passaran a dependre, amb els seus actuals mitjans materials i personals, de les unitats superiors que s'estableixen en aquest reglament.  
DISPOSICIÓ DEROGATÒRIA  
Queda derogat el Decret 137/2006, de 29 de setembre, del Consell, pel qual va ser aprovat el Reglament orgànic i funcional de la conselleria de Territori i Habitatge, com també totes les disposicions que del mateix rang o d'un rang inferior s'oposen a aquest decret.   
DISPOSICIONS FINALS  
Primera   
Es faculta el conseller de Medi Ambient, Aigua, Urbanisme i Habitatge per a dictar totes les disposicions que requerisca l'aplicació i el desenvolupament d'aquest decret, en compliment del que disposa l'article 65 de la Llei del Consell.   
Segona   
Aquest decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 27 de juliol de 2007  
El President de la Generalitat,  
Francisco Camps Ortiz  
El Conseller de Medi Ambient, Aigüa, Urbanisme i Habitatge,  
José Ramón García Antón


Còpia Permalink ELI